‘Verban vuurwerke,’ eis DBVDie Tshwane-Dierebeskermingsvereniging (DBV) staan sedert Oujaarsaand bont om verlore honde met hul eienaars te herenig as gevolg van vuurwerke wat onwettig in die stad afgeskiet is. Korky Levanon, ŉ woordvoerder van die Tshwane-DBV, het aan Maroela Media gesê een van die ergste voorvalle wat hulle teëgekom het, was van ŉ Labradorkruising-hond in Mabopane wat van die oorverdowende geraas van klappers wou vlug. “Die hond wou deur ŉ veiligheidshek spring en is deur die skerp penne deurboor,” het Levanon gesê. “Ons kon ongelukkig niks vir die dier doen nie. Hy moes weens verskeie inwendige beserings uitgesit word.” Volgens Levanon ontvang hulle talle versoeke van diere wat vermis is, rondloop of opgetel is. “Ons is druk besig om inligting bymekaar te maak,” het sy gesê. Sy sê hulle het klagtes van klappers van regoor die stad ontvang. “Ek was Oujaarsaand in Pretoria-Oos en ons het oor Mamelodi uitgekyk, dit het soos ŉ oorlog-sone daar gelyk,” het sy bygevoeg. “Vuurwerke moet heeltemal verban word. Dit is onwettig om vuurwerke in geboude gebiede te skiet, maar sommige inwoners steur hul bloot eenvoudig net nie daaraan nie. Diere is tot enigiets in staat om weg te kom van al die geraas wat hulle hoor,” het Levanon gesê.